《南迈武林访叔禾践湖上之约初至一首》
明代·黄省曾

寝痾挥北辕，乐志综南枻。天倪寡有迫，空谷靡所制。

寸心劳上贤，千里访密契。浏若讯已夙，明如掇何滞。

需川陟元朝，旅次乖佳序。巳至怀尚忡，未遘欢犹翳。

昔寐愁曀夕，兴视愉星曙。匪感气候变，所觊山水霁。

肃冠舫舻间，抽想旷清处。吕驾既在兹，贺琴庶当遇。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。